《杂咏十首 其十 牧豕》
明代·张元凯

公孙牧豕时，种种已华颠。伟身著短衣，昂首持长鞭。

涂附困泥中，白蹢涉菑田。野乌饥萃止，辨色俱尚玄。

穷年逐什一，形秽莫可捐。忽乘风云会，光华遍九天。

群豕化神龙，洿池变灵渊。丈夫此身在，何愁屯与邅。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。